# Roger Albinyana i Saigí

Roger Albinyana i Saigí (Barcelona, 11 de setembre de 1980) és un economista i polític català. Va ser secretari d'Afers Exteriors i de la Unió Europea de la Generalitat de Catalunya entre 2013 i 2016.

## Biografia

Va estudiar a l'escola pública Sagrada Família, a l'Escola Súnion de Barcelona i posteriorment, es va llicenciar en Administració i Direcció d'Empreses per la Universitat Oberta de Catalunya (UOC), va continuar els seus estudis amb un Màster en Història Econòmica per la Universitat de Barcelona i la Universitat Autònoma de Barcelona. Ha cursat el programa de lideratge Vicens Vives a ESADE, així com nombrosos cursos sobre Relacions Internacionals oferts pel Consell d'Europa, l'OTAN, l'OSCE i l'ASEF.
El 2002 i el 2003 va formar part com a membre observador de la Convenció per al futur d'Europa que es va encarregar de la redacció del Tractat Constitucional Europeu. Ha participat en diferents missions d'observació electoral a Hondures, l'Azerbaidjan, Ucraïna, República de Macedònia (avui, Macedònia del Nord) i Geòrgia. Entre 2004 i 2008 va ser el president de la Joventut Liberal Europea i membre de la direcció del Partit Europeu dels Liberals, Demòcrates i Reformistes (ALDE). Entre 2008 i 2010 va ser director de la fundació privada Cercle d'Estudis Sobiranistes. Des de 2011 és el director del programa de suport a la Unió per la Mediterrània de la Generalitat de Catalunya.
Militant de Convergència Democràtica de Catalunya des de 1997, és membre del seu Comitè Executiu Nacional des de 2012, coordinador de Relacions Internacionals des de 2011, i conseller nacional des de l'any 2000. A la Joventut Nacionalista de Catalunya va ser vicesecretari general del 2006 al 2008. El 2004 va ser candidat a les eleccions al Parlament europeu per CiU.
El 2013 va ser nomenat Secretari d'Afers Exteriors i de la Unió Europea de la Generalitat de Catalunya. Sota la presidència de Carles Puigdemont es va crear el Departament d'Afers Exteriors, Relacions Institucionals i Transparència de la Generalitat de Catalunya i Albinyana va ser substituït per Raül Romeva, que va ocupar el càrrec de conseller.
El gener del 2017, el Patronat del CIDOB, coincidint amb el nomenament d'Antoni Segura com a nou president d'aquest ‘think tank’ dedicat a l'análisi de temes internacionals, nomena també a Albinyana nou membre a títol personal d'aquest patronat.

## Publicacions

* Un liberal a la Xina (juny 2010)
* Una política exterior per a Catalunya 2010-2020 (coautor) (novembre 2010).

## Referències

* 1 2 3 4 5 «Roger Albinyana i Saigí». web. Generalitat de Catalunya, 2012. [Consulta: 15 febrer 2013].
* ↑ http://hemeroteca.e-noticies.com/adjunts/externs/externs_19509.pdf
* ↑ Palau, Òscar «“Cal explicar que Espanya és viable sense Catalunya”». El Punt Avui, 31-03-2013.
* ↑ «Qui és Roger Albinyana?». VilaWeb, 15-01-2013.
* 1 2 3 «Roger Albinyana, nou secretari d'Afers Estrangers del govern català». VilaWeb, 15-01-2013.
* ↑ «Entrevista a Roger Albinyana, secretari d'Exteriors de la Generalitat». TV3, 14-04-2013.
* ↑ «Antoni Segura, nuevo presidente del CIDOB». La Vanguardia, 12-01-2017 [Consulta: 28 octubre 2017].
* ↑ «Edicions Dau». Arxivat de l'original el 2011-11-30. [Consulta: 15 febrer 2013].
* ↑ Una política exterior per a Catalunya 2010-2020